Ole Glahn (RV), 2005-11-01:
Tak for redegørelsen fra ministeren.
Det er jo interessant, når man læser denne tænketanks beretning, at mange af de ting, der er opregnet, er blevet bragt til veje på grundlag af et samarbejde mellem det, man kunne kalde det civile Danmark, og repræsentanter for det formelle Danmark, det mere juridisk styrede Danmark, altså kommunale personer, og med en formand, som er borgmester i Holbæk, oven i købet en radikal.
Man har nået mange gode konklusioner, og vi er fra Det Radikale Venstres side enige i, at her er nogle områder, som man kan arbejde med ude i kommunerne.
Vi er også generelt enige i flertallets indstillinger, og det vil sige, at vi synes, det er fornuftigt, at man ikke skrider til at give skolebestyrelserne kompetence til at afskedige og ansætte lærere, men at man laver et analysearbejde, sådan at man måske kan decentralisere på det her område.
Det var mine indledende bemærkninger om den tænketanksredegørelse, som ministeren har talt om.
Men udgangspunktet for denne her debat er også, at vi i Det Radikale Venstre mener, at der i høj grad er behov for en revitalisering af det lokale demokrati.
Her har man brugt betegnelsen nærdemokrati.
Det var en betænkning, som lagde op til, at man skulle kompensere for noget af det fjerndemokrati, som nogle oplevede, da sognekommunerne var blevet nedlagt og man havde fået den nye kommunalinddeling.
Egentlig er der noget underligt ved at tilføje ordet nær til begrebet demokrati, for hvis demokrati fungerer sådan, som tanken er, så behøver det ikke at blive nært, så er det nært.
Det vil sige, at når man bruger ordet nærdemokrati, så er det egentlig udtryk for, at der er nogle problemer i det her demokrati.
Og det mener jeg også der er.
Det er sådan, at det lokale demokrati er det første sted, borgeren møder muligheden for at få indflydelse.
Det kan være i skolen, skolebestyrelsen, det kan være elevrepræsentanter, der ønsker et cykelskur eller et skateboard, og det vil sige, at det er ude i lokalsamfundet – i institutionen, forældrene i en skolebestyrelse, i kommunalbestyrelsen – at de første demokratiske erfaringer foregår.
Derfor er det jo meget vigtigt, at man får nogle erfaringer, som er gode, forstået på den måde at de forventninger, man har til den proces, der skal foregå, svarer til det, man får.
Men når man skal have borgerinddragelse, når folk skal være medbestemmende, så er det jo ikke ensbetydende med, som nogle tror, at borgerne får det sådan, som de gerne vil have det, men det er ensbetydende med, at de bliver hørt, og at der bliver argumenteret for eller imod de synspunkter, de måtte have, og så må de acceptere, at der eventuelt træffes en anden afgørelse.
Jeg vil også understrege, at i relation til den diskussion, der pågår i samfundet i øjeblikket om integration, er det meget vigtigt, at det lokale demokrati fungerer sådan, at det er inkluderende, at man oplever som borger – også med en anden etnisk baggrund – at der er åbenhed, og at man kan opleve de værdier, som vi synes er vigtige i et demokratisk samfund, at man kan opleve, at vi lytter til hinanden, at der er talefrihed, at der er forsamlingsfrihed, at vi debatterer, og så når vi til nogle konklusioner.
Vi er meget indstillet på, at der selvfølgelig skal findes en balance mellem, hvor meget man på den ene side skal inddrage borgerne i disse demokratiske processer og dermed også i, hvor lang tid en beslutningsproces eventuelt tager, og så på den anden side, at der skal være en effektivitet i den kommunale beslutningsproces, sådan at alle ikke synes, at det her kommer til at gå i tomgang.
Men vi synes nok, at man er gået meget langt i de kommuner, vi har i dag, med hensyn til at være meget effektiv, når vi hører, at kommunalbestyrelsesmøder kan overstås på 17 minutter, og vi ved, at de beslutninger, som bliver afgjort på kommunalbestyrelsen formelt set, faktisk er blevet truffet på lukkede udvalgsmøder måske 2-3 uger før.
Så er det ikke just inkludering af borgernes ønsker og behov og meninger, der er tale om, men så er der tale om, at det her foregår i meget lukkede fora.
Der mener vi fra Det Radikale Venstres side, at det er helt afgørende for det lokale demokratis fremtid, at vi får åbnet det her – og det vil jeg vende tilbage til om lidt – at vi får åbnet de beslutningsprocesser, der kører.
Der er også en anden grund til, at vi mener, at det er vigtigt at inddrage borgerne, og det er, fordi vi jo har en situation, som Villy Sørensen beskrev således engang for mange år siden, at flere og flere gerne vil sige noget, men færre og færre får noget at skulle have sagt.
Det er en central problemstilling, at vi med det højere uddannelsesniveau, vi har fået i Danmark, har skabt en situation, hvor mange mennesker faktisk kan være med til at kvalificere beslutninger, der skal træffes lokalt, ved at de kommer med deres synsvinkler, deres ideer til, hvordan den her opgave kan løses, og så møder de nogle argumenter måske imod eller nogle ekstra spørgsmål, som kan være med til at belyse hele denne problemstilling på en bedre måde.
Så det vil sige, at ved at inddrage borgerne mere fra kommunalbestyrelsens side, inden man træffer beslutningerne, får man en bedre kvalificering af beslutningerne.
Desuden får man altså også en legitimering af de beslutninger, der bliver truffet i kommunalbestyrelsen, fordi man tvinger kommunalpolitikerne til at komme ud af busken og fortælle, hvad de synes er fornuftigt, og hvad de synes ikke er fornuftigt.
Det er meget vigtigt, at borgerne i denne proces oplever, at de bliver taget alvorligt.
Nu nævnte jeg den enkelte borger, men jeg skal også understrege, at det her naturligvis også omhandler det rige foreningsliv, vi har i Danmark.
Det omfatter sådan set alt det, som omkredser kommunalbestyrelsen.
Disse demokratiske processer skal udvikles på en ny måde.
Det var det repræsentative demokrati.
Det er ikke hensigtsmæssigt, og det er ikke ønskværdigt set ud fra en demokratisk synsvinkel.
Men ellers er det lukkede møder, og det vil sige, at debatten altså nærmest foregår logeagtigt, sådan som jeg oplever det, i den kommunale proces.
Noget andet, som også er vigtigt at få med, når vi nu har den her debat, er, at vi fra Det Ra dikale Venstres side ikke har lagt op til den, fordi vi ønsker, at Folketinget skal bruge denne lejlighed til at gribe mere ind over for det kommunale selvstyre.
Vi mener faktisk, at vi har problemer nok på det felt.
Vi mener, at der er for mange detailreguleringer, vi mener, at der er for mange ministerbeføjelser, og vi mener ikke mindst, at der er for mange situationer, hvor folketingsmedlemmer griber sager, som de får henvendelser om fra borgere, og rejser her i Folketinget, og det giver så anledning til, at Folketinget træffer nogle beslutninger, som rammer ind på den bane, hvor kommunalpolitikerne opererer.
Jeg hørte så sent som i formiddag en partifælle til indenrigsministeren borgmester Bjørn Dahl, der sagde, at et af de største problemer, vi har i det lokale demokrati, er, at Folketinget er kommet så meget ind på banen, at borgerne ikke først retter henvendelse til kommunen, men går direkte til et folketingsmedlem, som så rejser en sag, og så betyder det jo, at man faktisk undergraver det kommunale demokrati.
Det er vi meget optaget af i Det Radikale Venstre.
Vi synes, at det er helt afgørende, at det kommunale demokrati bliver revitaliseret.
Derfor vil jeg spørge ministeren konkret, om der er nogen tanker om, at man vil ændre den kommunale styrelseslov, sådan at der bliver mulighed for, at de kommuner, der har lyst til det, kan lave forsøg med at have åbne udvalgsmøder.
Og hvis ikke man vil ændre den kommunale styrelseslov nu, så vil man måske dispensere fra den, og det vil jeg også gerne have et svar på.
Jeg vil sige, at fra Det Radikale Venstres side har vi jo ikke været med til hele den opgavefordeling, der er blevet besluttet her i foråret, men vi har den opfattelse, at nu er der trukket en streg i sandet, og nu kigger vi fremad.
Det vil sige, at ude i kommunerne i de organisationer, der f.eks. er interesseret i miljøområdet, f.eks. er interesseret i det sociale område, er det om at komme op på mærkerne og se at få påvirket de lokale politikere og taget diskussionerne der, for den beslutning er nu altså truffet, at de beslutninger ligger på det sted.
Så skal jeg på vegne af Det Radikale Venstre, Socialdemokratiet, Socialistisk Folkeparti og Enhedslisten fremsætte følgende: Forslag til vedtagelse
Endvidere bør den enkelte kommunalbestyrelse tage stilling til, hvorledes selve den demokratiske kultur er i kommunen – herunder i kommunalbestyrelsens og udvalgenes og den kommunale forvaltnings arbejde – og hvilke tiltag der kan forbedre den.
Derfor opfordrer Folketinget regeringen til: – at respektere det kommunale selvstyre og reducere den statslige detailregulering under hensyntagen til borgernes retssikkerhed, – at give kommunerne større frihedsgrader til at eksperimentere med det lokale demokrati, herunder dispensationer fra den kommunale styrelseslov vedrørende kommunalbestyrelsens møder, udvalgsmøder og eventuelle lokalråd, og – at sikre kommunerne økonomiske rammer, der kan indfri de krav, der er opstillet til opgavernes løsning.«